text: Bæredygtighedsformand chokeret over giftudslip
  04 oktober 2010 kl. 08.34
  Det ryster formanden for Bæredygtighedsudvalget i Horsens Kommune, at der hver dag siver flere tusinde liter giftigt vand ud i Horsens Fjord.
  Forureningen fra den gamle Collstrup-grund ved Horsens Fjord chokerer Paw Amdisen, som er formand for Bæredygtighedsudvalget i kommunen.
   
  - Jeg må sige, at jeg meget chokeret over at erfare at giftigt vand i størrelsesordenen 2000-10.000 liter om dagen siver ud i Horsens Fjord. At forureningen også kædes sammen med hormonale ændringer hos den indre fjords dyreliv er jo forfærdende, siger Paw Amdisen.
  Han forstår ikke, at kommunen eller regionen ikke vil gøre noget ved forureningen.
  - Når det så også videregives, at forureningen vil fortsætte kontinuerligt de næste mange hundrede år, så er der kun tilbage at sige, at der må gøres noget nu og her. Det lader jo desværre til at Collstrup ikke kan gøres ansvarlige på nogen måde, så aben er altså hos de offentlige myndigheder, siger han.
  Paw Amdisen vil nu tage sagen op med sine partifæller i Regionsrådet og Folketinget.
  